Folketing
2013-05-29

Jeg vil meget gerne svare på spørgsmålet, men jeg vil gerne begynde med at korrekse spørgeren. Det er nemlig sådan, at Liberal Alliance ikke ønsker at fyre offentligt ansatte. Det har vi overladt til regeringen at gøre, og det er jo det, man har gjort rundt omkring – sørget for, at der er kommet fyringer i den offentlige sektor. Vi synes, man skal have en mindre offentlig sektor, men via naturlig afgang. Der har vi en lidt mere hjertevarm metode, kan man sige, at gøre det på, end regeringspartierne har haft. I forhold til tallet: Jeg kan forstå, at det åbenbart er noget, som hr. Leif Lahn Jensen og spørgeren har siddet og aftalt med hinanden, altså at man skal finde sådan nogle idealtal på forskellige områder, og det tror vi altså ikke på. Liberal Alliance tror, man skal forholde sig til de udfordringer, vi står over for. Og ja, det er korrekt forstået, at i den situation, vi står i nu, mener Liberal Alliance, der skal være 40.000 færre offentligt ansatte, end der er på nuværende tidspunkt, men ved naturlig afgang over en 8-10-årig periode.